钦定古今图书集成/理学汇编/学行典/第051卷 > 《复性书下篇》前人
## 钦定古今图书集成/理学汇编/学行典/第051卷 > 《复性书下篇》前人

昼而作，夕而休者，凡人也。作乎作者，与万物皆作；休
乎休者，与万物皆休。吾则不类于凡人。昼无所作，夕
无所休。作非吾作也，作有物，休非吾休也。休有物。作
耶休耶？二者离而不存。予之所存者，终不亡且离也。
人之不力于道者，昏不思也。天地之闲，万物生焉。人
之于万物，一物也。其所以异于禽兽虫鱼者，岂非道
德之性全乎哉？受一气而成形，一为物而一为人，得
之甚难也。生乎世，又非深长之年也。以非深长之年，
行甚难得之身，而不专专于大道，肆其心之所为，则
其所以自异于禽兽虫鱼者亡几矣。昏而不思，其昏
也终不明矣。吾之生二十九年矣，思十九年时如朝
日也，思九年时亦如朝日也。人之受命，其长者不过
七十、八十、九十年，百年者则稀矣。当百年之时而视
乎九十年时也，与吾此日之思于前也，远近其能大
相悬耶？其又能远于朝日之时耶？然则人之生也虽
享百年，若雷电之惊相激也，若风之飘而旋也，可知
矣，况千百人而无一及百年者哉？故吾之终日志于
道德，犹惧未及也。彼肆其心之所为者。独何人耶。